แนวโน้ม SET รีบาวด์! รับราคาน้ำมัน “นิวไฮ” หนุนหุ้นพลังงานวิ่งคึก
แนวโน้ม “ดัชนี” เช้านี้รีบาวด์ตามตลาดตปท. รับราคาน้ำมัน “นิวไฮ” รอบ 2 ปี หนุนหุ้นพลังงานวิ่งคึก
22 มิ.ย. 2564

นายอภิชาติ ผู้บรรเจิดกุล ผู้อำนวยการอาวุโส สายงานวิเคราะห์เชิงกลยุทธ์ บล.ทิสโก้ กล่าวว่า ตลาดหุ้นไทยเช้านี้คาดว่าจะรีบาวด์ขึ้นได้ในทิศทางเดียวกับตลาดหุ้นทั่วโลก โดยดาวโจนส์ได้รีบาวด์ขึ้นเกือบ 600 จุด จากแรงซื้อกลับในหุ้นวัฏจักรเศรษฐกิจ อย่างหุ้นในกลุ่มพลังงาน และกลุ่มแบงก์ ซึ่งตลาดบ้านเราก็มีน้ำหนักหุ้นทั้งสองกลุ่มนี้ค่อนข้างมาก ทำให้น่าจะมาช่วยหนุนให้ตลาดฯรีบาวด์ขึ้นได้ อีกทั้งราคาน้ำมันก็ปรับตัวขึ้นสูงสุดในอรบ 2 ปีครึ่งด้วย ทำให้เป็นปัจจัยบวกต่อหุ้นในกลุ่มพลังงาน
นอกจากนี้ ตลาดหุ้นในภูมิภาคเอเชียเช้านี้ต่างก็ปรับตัวขึ้นกัน รวมถึงตลาดบ้านเราเมื่อวานนี้ดัชนีฯสามารถปิดเหนือระดับ 1,600 จุดได้ ถือเป็นสัญญาณที่ดีที่แสดงให้เห็นว่ายังมีแรงรับ พร้อมให้ติดตามการประชุมคณะรัฐมนตรี (ครม.) วันนี้ และคืนนี้ให้ติดตามถ้อยแถลงของประธานธนาคารกลางสหรัฐฯ (เฟด) ที่จะแถลงต่อสภาคองเกรส ซึ่งก็คาดว่าน่าจะส่งสัญญาณการผ่อนคลาย แต่ให้จับตามุมมองด้านเศรษฐกิจ ส่วนพรุ่งนี้ให้ติดตามตัวเลขส่งออกของไทย และการประชุมคณะกรรมการนโยบายการเงิน (กนง.) รวมถึงดัชนีผู้จัดการฝ่ายจัดซื้อ (PMI) ภาคการผลิต และภาคบริการที่จะทยอยออกมาของทั่วโลก
พร้อมให้แนวรับ 1,590 จุด ส่วนแนวต้าน 1,620-1,625 จุด